num_pages: 369
description: Alku Per Wästbergin esipuheesta (v. 1962), suomentanut Pekka Tarkka: Mitä me tiedämme Afrikasta - paitsi että emme tiedä juuri mitään? Meillä on joukoittain valkoisten matkailijoiden ja Afrikassa asuneiden valkoisten todistajanlausuntoja ja nykyisin päivittäinen uutiskatsaus. Vähiten tiedämme siitä miten afrikkalaiset itse näkevät maailmansa. Matkakertomusten afrikkalainen on tuskin enempää kuin marionetti; kirjoittaja asettaa hänet paikalleen siihen mielikuvitukselliseen kulissiin, joka muodostaa omien seikkailujen taustan. Valkoisten kirjailijoiden teoksissa afrikkalainen häämöttää tavallisesti ennakkoluulojen tai säälin kudoksen läpi, inhoten tai suopeasti nähtynä, enemmän moraliteetin pahana tai hyvänä hahmona kuin uskottavana inhimillisenä olentona. Tarve nähdä tämä afrikkalainen selkeämmin on ollut yhtenä syynä käsillä olevaan antologiaan, jonka kirjoittajat ovat yksinomaan mustia ja värillisiä (sekarotuisia). Sillä Afrikan valkoiset istuvat iltaisin kuisteillaan ja näkevät mykkien elosalamoiden valaisevan horisonttia - kaukainen, aina läsnäoleva uhka; tuntuu siltä kuin he eivät pelkäisi vain afrikkalaisia vaan kaikkein eniten sitä että he joskus oppivat tuntemaan mustat liian hyvin. He pelkäävät tietoa. He kuvittelevat olevansa erilaisia. Etelä-Afrikan ja Rhodesian valkoisten politiikka perustuu myyttiin kahdesta erilaisesta kulttuurista, joiden rajat määräytyvät ihonvärin mukaan; molempien kulttuurien suojelemiseksi niiden jäsenille pitäisi olla erilaiset lait. Mutta kenties kysymyksessä onkin yksi ja sama kulttuuri?
language: Finnish
title: Afrikka kertoo : valikoima nykyafrikkalaista proosaa
publisher: Tammi